10. การควบคุมภายใน

จากการประชุมคณะกรรมบริษัทฯ ประจำปี 2549 ซึ่งคณะกรรมการตรวจสอบทั้ง 3
ท่านได้เข้าร่วมประชุมด้วยนั้น คณะกรรมการบริษัทและคณะกรรมการตรวจสอบมีความเห็นพ้องกันว่า
บริษัทมีระบบการควบคุมภายในที่เพียงพอและเหมาะสม โดยสรุปได้ดังนี้

องค์กรและสภาพแวดล้อม

บริษัทฯ ได้ปรับโครงสร้างองค์กรเป็นระยะๆ
เพื่อให้เกิดความเหมาะสมและสอดคล้องกับสภาพธุรกิจที่เปลี่ยนแปลงเพื่อให้เกิดประสิทธิภาพสูงสุด
โดยมีการจัดทำระเบียบวิธีปฏิบัติงานเป็นลายลักษณ์อักษรและปรับปรุงแก้ไขให้เหมาะสมกับธุรกิจของบริษัทฯ
มีการตรวจสอบและติดตามการปฏิบัติงานจริงในธุรกรรมด้านการเงิน การจัดซื้อ การบริหารทั่วไป
การปฏิบัติงานด้านการผลิตและการตลาด มีการกำหนดนโยบายและแผนการปฏิบัติงาน
โดยคำนึงถึงความเป็นธรรมต่อลูกค้า สังคมและสิ่งแวดล้อม ซึ่งคณะกรรมการบริษัทฯ
ได้ควบคุมดูแลให้มีการปฏิบัติตามนโยบาย โดยให้มีการกำหนดเป้าหมายการดำเนินธุรกิจที่ชัดเจน
สามารถวัดผลได้เพื่อให้บรรลุวัตถุประสงค์ที่กำหนดไว้ และเพื่อผลประโยชน์ระยะยาวของบริษัทฯ

การบริหารความเสี่ยง

บริษัทฯ ได้ทำการประเมินความเสี่ยงที่สำคัญๆ โดยแยกออกเป็น 2 ระดับคือ ระดับองค์กร
ซึ่งกำกับดูแลโดยกรรมการบริหารความเสี่ยง และระดับกิจกรรมหรือกระบวนการทำงาน
ซึ่งกำกับดูแลโดยผู้บริหารหรือผู้ที่ปฏิบัติหน้าที่ในกิจกรรมหรือกระบวนการทำงานนั้น ๆ

การควบคุมการปฏิบัติงานของฝ่ายบริหารและระดับปฏิบัติการ

บริษัทฯ มีการกำหนดขอบเขตอำนาจหน้าที่ และวงเงินอนุมัติของฝ่ายบริหารแต่ละระดับอย่างชัดเจน
จัดทำเป็นคู่มือฯ เป็นลายลักษณ์อักษร และ
ติดตามดูแลการบริหารงานของบริษัทย่อยและบริษัทร่วมอย่างสม่ำเสมอ

สำหรับการปฏิบัติงานของระดับปฏิบัติการ
ฝ่ายตรวจสอบภายในได้เข้าไปทำการตรวจสอบระดับปฏิบัติการทุกฝ่ายและพบว่าทุกๆ
ฝ่ายไม่มีการนำทรัพย์สินไปใช้โดยมิชอบแต่อย่างใด
ในส่วนของการปฏิบัติตามกฎระเบียบหรือคู่มือการทำงานนั้น
มีบางหน่วยงานที่ปฏิบัติยังไม่ครบถ้วน/ถูกต้อง
ตามคู่มือการทำงานซึ่งหลังจากที่ฝ่ายตรวจสอบภายในตรวจพบได้มีการแจ้งให้ผู้บริหารที่ควบคุมในสายงานให้ปฏิบัติตามคู่มือการทำงานของบริษัทแล้ว

ระบบสารสนเทศและการสื่อสารข้อมูล

บริษัทฯ จัดให้มีข้อมูลที่สำคัญต่างๆ สำหรับคณะกรรมการบริษัท
และฝ่ายบริหารเพื่อใช้ประกอบการตัดสินใจอย่างเพียงพอ มีการบันทึก
และสรุปความเห็นของที่ประชุมไว้ในรายงานการประชุมทุกครั้ง
มีการจัดระบบสารสนเทศเพื่อการสื่อสารกับพนักงานทุกระดับภายในองค์กรอย่างมีประสิทธิภาพ
มีการจัดเก็บเอกสารประกอบการบันทึกบัญชีไว้ตามที่กฎหมายกำหนด และมีการประชุมระหว่าง
คณะกรรมการตรวจสอบกับผู้สอบบัญชีรับอนุญาต
เพื่อทบทวนนโยบายบัญชีตามหลักการที่รับรองทั่วไปว่าเหมาะสมกับธุรกิจหรือไม่
รวมทั้งพิจารณาสาระสำคัญต่างๆ ตามรายงานของผู้สอบบัญชีรับอนุญาต ในปีที่ผ่านมา บริษัทฯ
ได้พัฒนาระบบสารสนเทศและระบบการสื่อสารข้อมูลระหว่างบริษัทฯ กับบริษัทย่อย
การติดตามดูแลการดำเนินงานของบริษัทย่อยให้เป็นไปอย่างรวดเร็วและมีประสิทธิภาพ

ระบบการติดตาม

บริษัทฯ มีการประชุมคณะกรรมการบริษัท วาระปกติปีละ 4 ครั้ง
และมีวาระพิเศษเพิ่มเติมตามความจำเป็นและเหมาะสม และมีการประชุมผู้บริหารอย่างสม่ำเสมอ
เพื่อพิจารณาและติดตามผลการดำเนินงานของฝ่ายบริหารว่าเป็นไปตามเป้าหมายหรือไม่
ในการประชุมคณะกรรมการบริษัท หรือผู้บริหาร หากผลการดำเนินงานแตกต่างจากเป้าหมาย
จะมีมติให้ฝ่ายที่เกี่ยวข้องรับไปดำเนินการแก้ไข รวมทั้งจัดให้มีการติดตาม
และตรวจสอบการปฏิบัติงานตามกฎระเบียบของบริษัท และตามระบบการควบคุมภายใน
โดยคณะกรรมการตรวจสอบซึ่งมีการประชุมวาระปกติปีละ 4 ครั้ง
และคณะกรรมการตรวจสอบจะรายงานผลการตรวจสอบต่อคณะกรรมการบริษัททุกไตรมาส

สำหรับในช่วงปี 2549
ฝ่ายตรวจสอบภายในพบว่าไม่มีการนำทรัพย์สินของบริษัทและบริษัทย่อยไปใช้โดยมิชอบหรือโดยไม่มีอำนาจแต่อย่างใด
ซึ่งหากฝ่ายตรวจสอบภายในตรวจพบว่ามีการนำทรัพย์สินไปใช้โดยมิชอบหรือมีการฝ่าฝืนกฎระเบียบหรือกฎหมายแล้ว
ฝ่ายตรวจสอบภายในจะต้องรายงานให้คณะกรรมการตรวจสอบรับทราบทันที
เพื่อให้คณะกรรมการตรวจสอบรายงานเหตุการณ์ดังกล่าวต่อ
คณะกรรมการบริษัทเพื่อดำเนินการแก้ไขต่อไป

ผู้สอบบัญชีของบริษัทฯ คือ นางสาวสุมาลี รีวราบัณฑิต ผู้สอบบัญชีรับอนุญาต จาก บริษัท สำนักงาน
เอินส์ท แอนด์ ยัง จำกัด ซึ่งเป็นผู้ตรวจสอบงบการเงินรวมและงบการเงินเฉพาะบริษัท
สำหรับปีสิ้นสุดวันที่ 31 ธันวาคม 2549
ผู้สอบบัญชีใช้วิธีสอบทานระบบการควบคุมภายในด้านบัญชีของบริษัทฯ เพื่อกำหนดการตรวจสอบ
สอบทาน และขอบเขตการปฏิบัติงานสำหรับรอบระยะเวลาดังกล่าว
ผู้สอบบัญชีไม่พบสาระสำคัญเพื่อเสนอแนะให้บริษัทฯ ปรับปรุงการควบคุมภายในแต่อย่างใด

รายงานของคณะกรรมการตรวจสอบ

คณะกรรมการตรวจสอบ ประกอบด้วยกรรมการอิสระที่ไม่ได้เป็นผู้บริหารของบริษัท จำนวน 3 ท่าน
ได้สอบทานความเหมาะสม และความมีประสิทธิภาพของระบบการควบคุมภายในของบริษัท
โดยรับทราบข้อมูลจากฝ่ายตรวจสอบภายใน รายงานผู้สอบบัญชี ฝ่ายบริหาร
และได้ให้คำแนะนำต่างๆ แก่ฝ่ายบริหาร
เพื่อให้การดำเนินงานของบริษัทมีประสิทธิภาพและประสิทธิผลมากยิ่งขึ้น
ติดตามให้บริษัทมีการกำกับดูแลกิจการที่ดี การบริหารความเสี่ยง
เพื่อเป็นการสร้างมูลค่าเพิ่มให้กับองค์กรและผู้ถือหุ้น ตลอดจนผู้ที่มีส่วนเกี่ยวข้องอื่น

ในปี พ.ศ. 2549 คณะกรรมการตรวจสอบ ได้จัดให้มีการประชุมรวม 5 ครั้ง
โดยได้พิจารณาและดำเนินการเรื่องต่างๆ ดังนี้

1.  สอบทานงบการเงินรายไตรมาส และงบประจำปีของบริษัท เพื่อให้มั่นใจได้ว่า
    งบการเงินได้จัดทำขึ้นตามหลักการที่รับรองทั่วไป และเปิดเผยข้อมูลอย่างเพียงพอทันเวลา

2.  สอบทานระบบการควบคุมภายในของบริษัท
    และการตรวจสอบภายในโดยพิจารณาแผนการตรวจสอบประจำปี และผลการตรวจสอบ
    รวมถึงให้ข้อเสนอแนะเพิ่มเติมเพื่อปรับปรุงการปฏิบัติงานให้มีประสิทธิภาพเพิ่มขึ้น

3.  สอบทานการปฏิบัติของบริษัทให้ปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์ หรือกฎหมายที่เกี่ยวข้องกับธุรกิจของบริษัท
    และติดตามให้มีการกำกับดูแลกิจการที่ดี

4.  พิจารณาการเปิดเผยข้อมูลของบริษัทในกรณีที่เกิดรายการเกี่ยวโยงหรือรายการที่อาจมีความขัดแย้งทางผลประโยชน์ให้มีความถูกต้องและครบถ้วน

5.  พิจารณาคัดเลือกและเสนอแต่งตั้งผู้สอบบัญชีของบริษัท
    รวมถึงพิจารณาเสนอค่าตอบแทนของผู้สอบบัญชี

คณะกรรมการตรวจสอบ ได้ร่วมประชุมกับคณะกรรมการบริษัทและฝ่ายตรวจสอบภายใน
เพื่อประเมินความเพียงพอของระบบการควบคุมภายใน
รวมทั้งหารือแลกเปลี่ยนความเห็นร่วมกันโดยคณะกรรมการตรวจสอบและคณะกรรมการบริษัทมีความเห็นตรงกันว่า
บริษัทมีระบบการควบคุมภายในโดยรวมที่เพียงพอไม่มีข้อบกพร่องใดที่เป็นสาระสำคัญ

  []

( นายปรีชา อรรถวิภัชน์ )

ประธานคณะกรรมการตรวจสอบ

รายงานของคณะอนุกรรมการกำหนดค่าตอบแทน

คณะอนุกรรมการกำหนดค่าตอบแทน ประกอบด้วยกรรมการอิสระที่ไม่ได้เป็นผู้บริหารของบริษัทจำนวน
3 ท่าน โดยคณะอนุกรรมการกำหนดค่าตอบแทน มีหน้าที่กำหนดนโยบาย วิธีการ
และหลักเกณฑ์การกำหนดค่าตอบแทน รวมถึงการพิจารณา ทบทวน
การกำหนดค่าตอบแทนของกรรมการ ประธานกรรมการบริหาร และกรรมการผู้จัดการ
ที่เป็นธรรมและสมเหตุสมผล เชื่อมโยงกับผลการดำเนินงานของบริษัทฯ
และผลการปฏิบัติงานของแต่ละท่าน โดยนำเสนอความเห็นต่อคณะกรรมการบริษัทอย่างเป็นอิสระ
เพื่อให้การกำหนดค่าตอบแทนมีความเหมาะสม และเป็นธรรมแก่ผู้ที่เกี่ยวข้องทุกฝ่าย
ตลอดจนเป็นการดูแลผลประโยชน์แทนผู้ถือหุ้น ซึ่งเป็นไปตามหลักการกำกับดูแลกิจการที่ดีของบริษัทฯ

ในปี 2549 คณะอนุกรรมการกำหนดค่าตอบแทน ได้มีการประชุมเพื่อพิจารณาเรื่องต่างๆ ดังนี้

1.  พิจารณาค่าบำเหน็จ ประจำปี 2548 ให้แก่คณะกรรมการบริษัท
    และคณะกรรมการตรวจสอบเป็นรายบุคคล โดยพิจารณาจากผลการดำเนินงานของบริษัทฯ
    และหน้าที่ ความรับผิดชอบ และผลการปฏิบัติงานของกรรมการแต่ละท่าน

2.  พิจารณาค่าตอบแทนคณะกรรมการบริษัท และคณะกรรมการตรวจสอบ ประจำปี 2549
    ให้อยู่ในอัตราที่เหมาะสม เพื่อนำเสนอต่อคณะกรรมการบริษัทพิจารณา
    และนำเสนอให้ผู้ถือหุ้นพิจารณาอนุมัติต่อไป

  []

( นายปรีชา อรรถวิภัชน์ )

ประธานคณะอนุกรรมการกำหนดค่าตอบแทน